**Ruja Ignatova** (født 30. mai 1980) er en bulgarsk forretningskvinne dømt for bedrageri og senere etterforsket for flere nye tilfeller av økonomisk kriminalitet.

Bakgrunn
--------

Ignatova er utdannet ved Universitetet i Konstanz i Tyskland, samt ved University of Oxford i England hvor hun tok ph.d. i rettsvitenskap. Hun har etter fullført utdannelse arbeidet for blant andre McKinsey & Company.

Økonomisk kriminalitet
----------------------

I 2010 kjøpte Ignatova sammen med sin far Plamen Ignatov den tyske fabrikken Gusswerk Waltenhofen, og hun gikk inn i rollen som direktør for selskapet. I 2012 ble selskapet slått konkurs og fabrikken stengt. I etterkant ble det avslørt at den bulgarske familien systematisk hadde tappet selskapet for verdier før de lot det gå konkurs. Både Ignatova og hennes far erklærte seg skyldige etter tiltalen om bounndragelse, bankbedrageri og ulovlig regnskapsføring, og hun ble idømt en betinget fengselsstraff på ett år og to måneder, samt en bot.

OneCoin sin logo på selskapets hovedkontor i Sofia, Bulgaria
I 2014 kom Ignatova i kontakt med svenske Sebastian Greenwood og etter hvert også norske Jarle Thorsen. Begge hadde vært sentrale i oppbyggingen og utbredelsen av pyramidespillet Enigro. Sammen med John Ng hadde de i 2013 etablert konseptet BigCoin som skulle være en kombinasjon av kryptovaluta og nettverksmarkedsføring (MLM). Konseptet klarte å tiltrekke seg investorer som tilsammen spyttet inn 50 millioner dollar, men etter ett år hadde tilstrømmingen av nye investorer stoppet opp, og alt kollapset.

Erfaringene fra BigCoin ble brukt til å planlegge et helt nytt konsept som ble lansert som OneCoin i 2014, denne gangen med Ignatova som frontfigur. Konseptet har blitt omtalt som et av historiens største bedragerier. I tre år figurerte hun som selskapets øverste leder frem til hun høsten 2017 plutselig forsvant fra offentligheten. Ifølge vitneforklaringer fra amerikansk rett skal hun ha møtt russisktalende personer på flyplassen i Athen og deretter blitt borte.

Etter dette fikk hennes bror Konstantin Ignatov en mer aktiv rolle i OneCoin frem til han i 2019 ble arrestert under en reise til USA. Senere ble også Sebastian Greenwood utlevert til USA etter tidligere å ha blitt arrestert i Thailand. I tillegg til disse to ble advokaten Marc Scott anholdt og siktet for hvitvasking av flere hundre millioner dollar på oppdrag fra OneCoin. Konstantiv Ignatov ble tiltalt for bedrageri, det samme ble Ruja Ignatova selv om hun ikke var blitt arrestert. Ignatov inngikk sommeren 2020 en avtale som innebar at han vitnet mot sin søster mot at han ble utelatt fra et gruppesøksmål mot selskapet.

Ruja Ignatova ble i 2022 satt på FBIs topp 10-liste
I 2022 ble Ignatova etterlyst internasjonalt gjennom Interpol. I etterlysningen ble hun omtalt som hjernen bak gigantbedrageriet, og estimert et omfang på 150 milliarder kroner. Like etter ble hun satt på FBIs liste over de ti mest ettersøkte personer.

I februar 2023 ble det publisert at det i et etterforskningsdokument var blitt notert påstander fra et vitneavhør om at Ignatova var blitt myrdet i 2018 ombord i en yatch og dumpet i Det joniske hav. Bak drapet skal angivelig den bulgarske narkotikahandleren Christoforos Amanatidis ha stått. Påstandene har blitt betvilt ettersom det i 2021 dukket opp tegn til at Ignatova skal ha satt seg motverge mot at hennes leilighet i London ble tvangssolgt.

BBC-podkast (2019)
------------------

Høsten 2019 publiserte BBC en podcast på åtte episoder hvor de forsøkte å finne ut hvor Ruja Ignatova hadde blitt av, men uten å klare å spore henne opp. Serien fikk svært mange lyttere, noe som medførte at den også er blitt planlagt produsert som TV-serie.

I 2022 fikk BBC tips som pekte mot Dubai, og journalistene klarte å spore en stor eiendom der til Ignatovas forretningspartner Sebastian Greenwood.

Referanser
----------

1. ↑   www.bka.de[Hentet fra Wikidata]
2. ↑   www.vice.com[Hentet fra Wikidata]
3. ↑  «Aufbruchstimmung im Gusswerk». *all-in.de*. 5. mai 2010.
4. ↑  «Gusswerk will Geld zurück». *Kreisbote*. 15. mars 2012.
5. ↑  «Cocaine, Women and Crime Bosses: How Onecoin Became One of the Biggest Scams in Crypto History». BitsOnline. 19. april 2017. Arkivert fra originalen 9. desember 2018. Besøkt 12. november 2019.
6. ↑  Hässler, David (24. juni 2010). «Svenskarna bakom Unaico och Sitetalk». *Realtid*.
7. ↑  «Hun lokker nordmenn til å satse store penger på omstridt nettvaluta». *Aftenposten*. 10. februar 2017.
8. ↑  «Is OneCoin the Biggest Financial Fraud in History?». *Fortune*. 6. november 2019. Arkivert fra originalen 2. mai 2022. Besøkt 12. november 2019.
9. ↑  Davies, Hanna J. (4. november 2019). «The Missing Cryptoqueen: the hunt for a multi-billion-dollar scam artist». *The Guardian*.
10. ↑  «Scale of OneCoin Scam Unravels Amid Ongoing Court Hearings». *Cointelegraph*. 10. november 2019.
11. ↑  Dahl, Carl Alfred (10. mars 2019). ««Kryptodronningen» lokket nordmenn til pyramideanklaget nettvaluta. Nå er FBI på jakt etter henne.». *Aftenposten*.
12. ↑  Van Voris, Bob (6. november 2019). «Lawyer Made Millions Laundering Money in Crypto Scam, U.S. Says». *Bloomberg*.
13. ↑  «Manhattan U.S. Attorney Announces Charges Against Leaders Of "OneCoin," A Multibillion-Dollar Pyramid Scheme Involving The Sale Of A Fraudulent Cryptocurrency». U.S. Department of Justice. 8. mars 2019.
14. ↑  «OneCoin Founder's Brother Agrees to Testify Against Sister in Settlement». *CoinTelegraph*. 21. august 2020.
15. ↑  «Svindlet seg til 150 mrd. – nå etterlyst av Interpol». *Finansavisen*. 13. mai 2022.
16. ↑  «‘Cryptoqueen’ Ruja Ignatova added to FBI most-wanted list over OneCoin scheme». *CNN*. 1. juli 2022.
17. ↑  «Document Says OneCoin Founder Ruja Ignatova ‘Killed’ in 2018 in Greece». *Finance Magnates*. 20. februar 2023.
18. ↑  «Cryptoqueen: Has the missing fugitive reappeared?». *BBC*. 27. januar 2023.
19. ↑  «OneCoin lawyer on trial for role in 'crypto-scam'». *BBC*. 4. november 2019.
20. ↑  «The Missing Cryptoqueen podcast to become TV drama». *Coin Rivet*. 6. februar 2020.
21. ↑  «Ruja Ignatova: Leaked police notes may have alerted FBI-wanted Cryptoqueen». *BBC*. 19. oktober 2022.

Eksterne lenker
---------------

* «The Missing Cryptoqueen». BBC.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI
 |